b'\n_START_ARTICLE_\nTrilistni citronovec\n_START_SECTION_\nZemljepisna raz\xc5\xa1irjenost\n_START_PARAGRAPH_\nPoncirus izhaja iz Kitajske in Koreje, a je danes raz\xc5\xa1irjen povsod, kjer se gojijo citrusi in fortunele, saj je nepogre\xc5\xa1ljiv pri odgoji raznih kri\xc5\xbeancev. Posebno fortunele, \xc4\x8digar sade\xc5\xbei v zadnjih desetletjih pridobivajo nova tr\xc5\xbei\xc5\xa1\xc4\x8da, sploh ne obrodijo, \xc4\x8de niso cepljene na poncirus. Tudi kri\xc5\xbeanja s citrusi so privedla do zelo uspe\xc5\xa1nih hibridov, zato se obnese gojenje v istih nasadih. Omembe vredno je tudi gojenje poncirusov izven zemljepisnega obmo\xc4\x8dja ostalih agrumov, se pravi na hladnej\xc5\xa1ih podro\xc4\x8djih, kjer so \xc4\x8dislani kot okrasno drevje, a predvsem kot \xc5\xbeiva meja zaradi izrazitih bodic.\n_START_SECTION_\nOpis\n_START_PARAGRAPH_\nRastlina se predstavi kot ko\xc5\xa1at grm ali manj\xc5\xa1e drevo do najve\xc4\x8d 7 metrov vi\xc5\xa1ine. Listje raste v troperesnem solistju, kjer je srednji listi\xc4\x8d do 5\xc2\xa0cm dolg, ostala dva sta kraj\xc5\xa1a. Zaradi tega poznamo pri nas poncirus kot trolistno pomaran\xc4\x8do. Vsako solistje je opremljeno z velikim trn, ki je v\xc4\x8dasih celo dalj\xc5\xa1i od listov. Cvetovi so podobni cvetom citrusov, le da imajo \xc5\xa1ibkej\xc5\xa1i vonj in so nekoliko ve\xc4\x8dji. To drevo se razlikuje od vseh ostalih agrumov, ker ni zimzeleno in ker imajo njegovi plodovi kosmat olupek. Razen tega edini od agrumov prenese zmrzal in sneg ter temperaturo do -20 \xc2\xb0C. Zaradi teh treh zna\xc4\x8dilnosti si je poncirus pridobil mesto samostojnega rodu v dru\xc5\xbeini._NEWLINE_Sade\xc5\xbei so majhne kroglice s premerom komaj 3\xc2\xa0cm, svetlo zelene barve, rahlo kosmati in hudo grenki. U\xc5\xbeivajo se le po predelavi v marmelade in likerje, ali posu\xc5\xa1eni in zdrobljeni kot za\xc4\x8dimba.'